Prøvekørt: Den nye Lexus RZ – elbil med manuelle gear

Er elbiler dødkedelige at køre? Det synes nogle. Jaja, lynhurtig acceleration og tyst kørsel er da lækkert – men hvor blev følelsen af rigtig køreoplevelse af? Den med gearskifte, motorlyd og en snert af personlighed? Den udfordring tager Lexus nu op med den faceliftede udgave af elbilen Lexus RZ. Javel, den har fået længere rækkevidde og flere hestekræfter – men det er faktisk ikke det, der får bilnørderne til at spærre øjnene op.

Nej, det er fordi Lexus RZ har fået noget så gammeldags (og samtidig hypermoderne) som manuelle gearskift – i en elbil. Kombinér det med steer-by-wire og en yoke i stedet for et rat, og du har noget, der lugter lidt af fremtids-simulator med sportsvognsfornemmelser. iNPUT har været et smut i Portugal for at mærke, om det her er gimmick – eller genialt.

Designet

Den elektriske SUV er stadig silkeblød og komfortabel som en ægte Lexus skal være, men tryk den lidt på maven, og den svarer igen med uventet gejst. Bag rattet føles den mere levende end før, og på små snoede veje begynder den pludselig at flirte med dine køreevner. Lexus har tydeligvis taget kritikken til sig og sendt RZ i formtræning.

Designet er i min optik meget japansk. Det kan man lide eller lade være, men fans af Toyota – og Lexus naturligvis – vil være glade. Med sine skarpe linjer og det sporty bagspoilerdesign skiller Lexus RZ sig positivt ud i selskab med sine søskende, Toyota bZ4X og Subaru Solterra. Helhedsoplevelsen er unægtelig til den smukke og premium‑orienterede side. Både ud- og indvendigt.

Sæt dig ind i den nye Lexus RZ, og du får straks følelsen af at være gæst i et japansk designhotel med fire hjul og fem sæder. Kabinen er stramt komponeret, men alligevel varm og imødekommende – som en rolig zenhave med touchskærm. Materialerne er ægte Lexus: ultrasuede på panelerne, fine syninger, og en midterkonsol med diskret laserindgraveret mønster, der glimter svagt i lyset. Det hele emmer af, at nogen har tænkt sig om – og tænkt det færdigt.

Lexus har ikke prøvet at genopfinde kabinen som en tech-startup ville gøre det – de har bare lavet et rum, man har lyst til at opholde sig i. Og det er måske den største luksus af dem alle.

Manuelle gear – genial gimmick?

I en tid, hvor elbiler bliver skudt i skoene at være kønsløse transportmidler uden personlighed, forsøger flere bilproducenter at puste liv i køreglæden på nye måder. Hyundai har allerede haft succes med det i Ioniq 5 N – og nu hopper Lexus nemlig med på vognen i den faceliftede RZ.

De kalder det Interactive Manual Drive – og idéen er enkel, men spøjs: Du får otte “gear”, som du selv skifter via paddleshiftere bag rattet. Samtidig faker bilen motorlyd og giver dig en omdrejningstæller i instrumenthuset, så du kan føle dig lidt som en racerkører … i en elbil.

Systemet reagerer på din kørsel, din fart og de G-kræfter, du lægger i svingene. Det er altså ikke bare visuel pynt – bilen forsøger faktisk at føles som en forbrændingsmotorbil med gearkasse og karakter.

Og det virker. Altså … på papiret. Jeg testede det på snoede portugisiske landeveje omkring Faro, og selve teknikken spiller. Responsen er der, omdrejningstælleren reagerer hurtigt – og du kan mærke, at Lexus har brugt tid på at fintune illusionen.

Men for mig knækkede filmen lidt. Den kunstige motorlyd lød mere som en Matchbox-bil fra 90’erne end noget, der minder om en firecylindret turbomotor. Det var svært at lade sig rive med, når lyden lød som noget, et barn ville elske – og jeg havde det svært med placeringen af gearskifterne, som sad så højt, at mine fingerspidser nærmest måtte strække sig på tæer.

Når det er sagt, så var jeg vist alene på den front. De traditionelle motorjournalister, der var med på turen, var anderledes begejstrede over systemet. Så måske handler det bare om temperament. Én ting er sikkert: Hvis du overvejer en Lexus RZ med “manuelt gear”, så book en prøvetur først. For det her er ikke for alle – men det kan være lige noget for dig.

Yokerattet – futuristisk flair eller funktionelt fiasko?

En anden nyhed i Lexus RZ er det såkaldte yoke-rat. Ja, sådan et afskåret flyverrat, som Tesla allerede har forsøgt sig med – og fået på puklen for. For selvom det ser futuristisk ud, er det ikke nødvendigvis en gevinst bag rattet.

Især blinklysene er blevet en udfordring. Hvor vi andre er vant til en god gammeldags blinkerstilk, så har Lexus (ligesom Tesla) gemt blinklysknapperne inde i rattet – og her bliver det tricky: De følger med rundt, når du drejer. Det er fint, hvis du har hænderne klistret fast i “klokken tre og klokken ni”, men i en rundkørsel kan det føles som et spil blinklys-roulette. Rammer du venstre? Højre? Eller hornet?

Det kræver klart tilvænning – og nok også lidt tålmodighed. Nogle vil synes, det er genialt. Andre vil længes efter noget simpelt og driftssikkert. Som en blinkerstilk. Jeg hører til den sidste gruppe. Giv mig et klassisk rat og en god klik-klik-stilk – så er jeg glad.

Steer-by-wire-styretøjet er præcist og balanceret, og bilen holder sig fladt og kontrolleret i sving – dog uden at blive hård i affjedringen. Komforten er stadig højeste prioritet, men Lexus har tydeligvis forsøgt at finde balancen mellem silkeblød køreoplevelse og engageret styring. Det lykkes bedst i 550e F-Sport, som føles langt mere levende end sine mindre søskende.

Tre varianter af Lexus RZ

Lexus RZ vil i nemlig kunne købes i tre udgaver: Den forhjulstrukne RZ 350e, den firehjulstrukne RZ 500e og den mest sportslige version, RZ 550e F Sport. Det er sidstnævnte, der har manuelle gear og motorlyd. Yoke-rattet er er standard i F Sport-modellen og i RZ 500e kan det fås som tilvalg

Lexus RZ | Motoreffekt | 0-100 km/h | Topfart | Rækkevidde

RZ 350e FWD

165 kW (224 hk)

7,5 s

160 km/h

568 km (18″)
508 km (20″)

RZ 500e AWD

280 kW (381 hk)

4,6 s

180 km/h

500 km (18″)
456 km (20″)

RZ 550e AWD
F Sport

300 kW (408 hk)

4,4 s

180 km/h

450 km (20″)

Alle tre versioner af Lexus RZ er udstyret med et batteri på 77 kWh (72 kWh netto). AC-ladning på 22 kW bliver standard, og der loves DC-opladning fra 10 til 80 procent på cirka 30 minutter med en maksimal effekt på 150 kW.

RZ-modellerne med firehjulstræk får en maksimal trækvægt på 1.500 kg, mens den forhjulstrukne 350e må trække op til 750 kg.

Lexus forventer at lancere den opdaterede RZ i Europa i starten af 2026. Danske priser er endnu ikke offentliggjort.

Lexus har vovet pelsen – og det klæder dem

Den nye F Sport-model med kunstigt gearskifte og yoke-rat er ikke nødvendigvis løsningen for alle, men det er et frisk pust i en tid, hvor mange elbiler føles som skabelonskårne transportkapsler. RZ 550e forsøger at gøre noget andet – og det skal den have ros for. Det er ikke bare en faceliftet SUV med lidt ekstra watt og lidt længere rækkevidde. Det er et forsøg på at tilføre sjæl og leg til en biltype, der ofte bliver kaldt kønsløs.

Er det hele perfekt? Nej. Men det er modigt, gennemarbejdet og til tider ret charmerende. Og det giver os håb om, at elbiler i fremtiden kan være andet end effektive pendlerbokse. Lexus har med RZ 550e taget de første, vaklende – men lovende – skridt i retning af en ny slags køreglæde. Den slags, man ikke kan måle i kilowatt, men i smil bag rattet.

iNPUT var inviteret til Faro, Portugal, af Lexus Danmark, der betalte rejse og ophold. De har ikke nogen indflydelse på teksten indhold.

Prøvekørt: Den nye Lexus RZ – elbil med manuelle gear